Zibuye nentokozo Izimbali ebeziye eNyokeni | News24Zibuye nentokozo Izimbali ebeziye eNyokeniIntombi esencane u-Asilinde Shabane waseGcilima kade eyingxenye yoMkhosi woMhlanga emele iKwaXolo Tribal Authority.AZIZANGE zifune ukusala ngaphandle izintombi zasoGwini ngesikhathi amabombo ebheke eMkhosini woMhlanga KwaNongoma ngoMgqibelo owedlule.Amabhasi abezithutha ephindelela izintombi ezisuka ezindaweni eziningi ngokwahlukana ukuze nazo ziyoba ingxenye yokubungaza lolu suku esigodlweni seSilo samaBandla uGoodwill Zwelithini kaBhekuzulu.Izintombi bezisuka ezindaweni eziningi ukuze nazo zibe yingxenye yokuthokozela ubuntombi bazo. UMkhosi woMhlanga ubanjwa minyaka yonke KwaNongoma nalapho kusuke kubhekwe izintombi eziqhamuka cishe kulo lonke elakuleli. Lolu bekungusuku oluyintokozo ku-Asilinde Shabane waseGcilima njengalokhu ebebheke kulo mkhosi. UMkhosi woMhlanga ubungazwa minyaka yonke ukuze kugqugquzelwe ukuziphatha kanye nokuzithiba kwezintombi. Ekhuluma nephephandaba uthe kuyena bukungusuku oluyingqayizivele njengalokhu ekhombisa ukuthi usayintombi nto futhi uzimisele ngokuzigcina. UMkhosi woMhlanga ulungiselelwe ezindaweni ezahlukene ngaphambi kokuba izintombi zibhekise amabombo azo esigodlweni.Onomehlo kanye nabaphathi bezintombi bebehambe nazo ngenhloso yokuzigada futhi baqinisekise ukuthi zonke izinto zihamba ngendlela ebihleliwe.Kulo mkhosi kuya izintombi ezisuke ziqale zahlolwa kwaqinisekiswa ukuthi azikaze nangengozi zathintwa ngabantu besilisa kumbe abafana. Ngosuku lomkhosi ziphatha umhlanga bese ziwuyisa kuHlanga Lomhlabathi bese iMbube ithola ithuba lokuba ixoxisane nazo izintombi izinike iziyalo ezibalulekile.
